Borba za prevremeno rođene bebe
Prevremeno rođenje je drugi po redu najveći uzrok smrti dece širom sveta, posle upale pluća.
Rođenje deteta, koje bi trebalo da bude najsrećnije iskustvo, često se završi smrću ako je dete prevremeno rođeno, posebno u zemljama u razvoju. Veliki izveštaj o prevremenim porođajima nazvan „Rođeni prerano“, pokazao je da je svako deseto dete na svetu rođeno prevremeno. Kao babica, Kerol Prisern bila je svedok umiranja novorođenčadi. Kerol je na čelu Partnerstva za zdravlje majki, novorođenčadi i dece, organizacije koja je jedna od autora izveštaja, zajedno sa Svetskom zdravstvenom organizacijom, organizacijom Sačuvajmo decu i organizacijom Marš za bebe. Ona kaže da postoji mnogo toga što može da se uradi za prevenciju prevremenih rođenja. Prisern kaže da ako postoji opasnost da će dete biti rođeno prevremeno, postoje jednostavne, jeftine stvari koje mogu da se urade kako bi se pomoglo da ta beba preživi. „ Posle rođenja, besplatna opcija se naziva „Nega kengura“, jer je beba pripijena na majčine grudi. To je veoma delotvorno jer čuva bebinu toplotu, kaže doktorka Džoj Lon iz organizacije Spasimo decu. Izveštaj je takođe pokazao da se broj prevremenih rođenja povećava širom sveta. U bogatim zemljama kao što su Sjedinjene Države, uzrok toga je veći broj beba, često zbog vantelesne oplodnje kao i zbog česte prakse izvođenja carskog reza bez medicinskog razloga. Ali taj broj se povećava i u zemljama u razvoju, kaže koautor Kristofer Hauson iz organizacije Marš za bebe. Podaci su pokazali da je u tim oblastima najopasnije roditi se pre vremena. Ali, bez obzira na mesto rođenja, bebe koje su rođene i samo nekoliko nedelja pre predviđenog termina suočavaju se sa mnogo više zdravstvenih komplikacija nego bebe rođene u punom terminu. Stručnjaci naglašavaju da je potrebno nastaviti istraživanja kako bi se bolje shvatili brojni uzroci prevremenih rođenja, kako bi se smanjio njihov broj i kako bi se prevremeno rođenim bebama pomoglo da prežive i odrastu.